Nagorno-Karabakh

Nagorno-Karabakh adolah sabuah wilayah di Azerbaijan nan maliputi bagian tenggara dari jajaran Pagunuangan Kaukasus Ketek. Wilayah ko marupokan bagian dari kawasan Karabakh nan labiah laweh, mambantang di antaro Karabakh Ilia jo Syunik. Bantang alamnyo sabagian gadang tadiri dari pagunuangan jo kawasan rimbo.

Sabagian gadang wilayah Nagorno-Karabakh pernah diparintah dek urang Armenia di bawah Republik Artsakh nan mamisahan diri—dikenal juo sabagai Republik Nagorno-Karabakh—sajak barakhianyo Parang Nagorno-Karabakh Patamo antaro Armenia jo Azerbaijan pado tahun 1994 hinggo pambubarannyo pado September 2023. Wakia dari duo balah pihak maadoan banyak parundiangan damai nan indak mahasian kasepakatan, ditangahi dek Kalompok Minsk OSCE, untuak mambahas status wilayah nan dipasangketaan tu. Salamo wakatu itu, panduduak nan mayoritas baetnis Armenia sacaro bagantian manyuaroan kainginan Artsakh untuak mardeka daru kaduo nagara atau bagabuang jo Armenia.

Wilayah ko bisasonyo disamoan jo bateh administratif bakeh Oblast Otonom Nagorno-Karabakh, nan mancakuik wilayah salaweh 4.400 kilometer persegi; namun, wilayah historisnyo mancakuik sakitar 8.223 kilometer persegi.

Pado 27 September 2020, pacah Parang Nagorno-Karabakh Kaduo katiko Azerbaijan malancaan sarangan tahadap Nagorno-Karabakh jo wilayah sakitarnyo. Azerbaijan maraiah kamajuan gadang salamo parang tu, marabuik baliak kasadoan wilayah panduduakan di sakitar Nagorno-Karabakh jo manguasoi sapatigo wilayah, tamasuak kota Shusha jo Hadrut. Parang baakhia pado 10 November 2020 sasudah ditandotanganinyo pajanjian gancatan sinjato tigo pohak antaro Azerbaijan, Armenia, jo Rusia, nan maatur pamulangan rasmi kasadoan wilayah panduduakan di sakitar Nagorno-Karabakh ka Azerbaijan. Republik Artsakh kamudian manjadi nagara ketek nan taisolasi yang hanyo taubuang jo Armenia malalui koridor sampik nan dikandalian Rusia.

Pado 19 September 2023, sasudah blokade nan balansuang salamo babarapo bulan, Azerbaijan malancaan sarangan militer ka Nagorno-Karabakh. Pasukan Artsakh dikalahan sacaro capek, mahasian kamanangan bagi Azerbaijan, pambubaran Republik Artsakh, eksodus hampia kasadoan panduduknyo ka wilayah Armenia, sarato masuaknyo pasukan Azerbaijan ka bakeh ibu kota Artsakh, Stepanakert. Pado 1 Januari 2024, Artsakh sacaro rasmi dibubaran, manandoi baakhianyo kabaradoan urang Armenia di wilayah tu nan alah ado sajak baribu tahun nan lampau. Babagai analis politik, basamo sajumlah panduduak Nagorno-Karabakh, manuduah Azerbaijan malakuan pambarasiahan etnis.

 Rujuakan 

Kategori:Nagorno-Karabakh
Kategori:Hubuangan Armenia jo Azerbaijan